**Nadácia Pontis odovzdala ceny za udržateľný rozvoj. Medzi ocenenými sú Kancelária prezidenta SR aj Zuzana Baťová**

Bratislava, 27. októbra *–* **Prinášajú inovácie, sú nositeľmi silných morálnych hodnôt a v čase pandémie výrazne prispeli k ochrane zdravia a životov ľudí.** **Nadácia Pontis aj tento rok ocenila prínos organizácií, inštitúcií, jednotlivcov aj firiem k Cieľom udržateľného rozvoja.**

Slávnostné udeľovanie Cien SDGs 2021 (z angl. Sustainable Development Goals) prebehlo 26. októbra na najväčšej konferencii o zodpovednom podnikaní CSR Summit**.** Nadácia Pontis udelila ocenenie v šiestich kategóriách:

* Verejný sektor,
* Mimovládna organizácia,
* Mediálna kampaň,
* Líder/líderka,
* Líder/líderka do 30 rokov,
* Firma.

*„Hlavným kritériom pre udelenie ocenenia bolo, aby organizácia, inštitúcia či jednotlivec prispievali cez svoje projekty k napĺňaniu vízie a stratégie rozvoja Slovenska do roku 2030 – ide o 17 cieľov, ktoré majú podľa svetových lídrov silu skončiť s chudobou, bojovať proti nerovnostiam a zastaviť klimatickú zmenu,“* vysvetľuje Michal Kišša, výkonný riaditeľ Nadácie Pontis.

Viacerí víťazi boli tento rok ocenení za svoj prínos v čase pandémie koronavírusu, keď svojimi aktivitami výrazne prispeli k ochrane života a zdravia ľudí. *„Ocenením sme chceli upriamiť pozornosť na výnimočných ľudí – lídrov a líderky, ktorí v neľahkej dobe preukázali odvahu, prevzali na seba zodpovednosť a snažili sa posunúť Slovensko o krok vpred,“* dopĺňa Kišša.

Nominovaných na Ceny SDGs navrhla komisia zložená zo zástupcov rôznych sektorov: biznisu, médií, verejného a mimovládneho neziskového sektora, ktorá následne vybrala aj víťazov.

**Víťazi Cien SDGs 2021**

**Kategória Verejný sektor**

**Kancelária prezidenta SR**

*Za popularizáciu témy a inšpiratívny príklad ochrany klímy z pozície verejnej inštitúcie.*

Ambíciou Kancelárie prezidenta SR je byť prvým uhlíkovo neutrálnym úradom a zároveň inšpiráciou aj pre ďalšie verejné inštitúcie. V spolupráci s Ministerstvom životného prostredia a Inštitútom environmentálnej politiky si KP SR nechala vypracovať prepočet uhlíkovej stopy prezidentského úradu, vďaka čomu si na základe presných dát určila konkrétne ciele pre dosiahnutie uhlíkovej neutrality už v roku 2030. K opatreniam na ochranu klímy patria napríklad nahrádzanie áut so spaľovacími motormi elektromobilmi alebo hybridmi, vysadenie minimálne 1 300 stromov ročne, inštalácia fotovoltaických panelov na budovy úradu, ale aj zavedenie zelených striech a prístreškov. V máji 2020 boli v Prezidentskej záhrade nainštalované včelie úle, ktoré tento rok vyprodukovali 50 kg medu.

**Kategória Mimovládna nezisková organizácia**

**Dáta bez pátosu**

*Za prínos k racionalizácii diskusie o pandémii COVID-19 a pripomienku toho, že potrebujeme stavať na faktoch a nie na emóciách.*

Dáta bez pátosu je nezávislá iniciatíva, ktorá združuje odborníkov na dátovú analytiku, krízový manažment a grafickú interpretáciu dát. Iniciatíva vznikla v roku 2020, v čase nástupu druhej vlny pandémie, a orientuje sa najmä na interpretáciu dát súvisiacich so šírením koronavírusu. Jej cieľom je prinášať ľuďom spoľahlivé, zrozumiteľné informácie a ilustrovať ich na jednoduchých príkladoch zo života, ktoré vie pochopiť každý. Členovia iniciatívy pomáhali dobrovoľne a v náročnej situácii analyzovať a interpretovať dáta aj napriek politickej nevôli alebo rozdielom. Aj vďaka nim získali ľudia prehľad o vývoji pandémie na Slovensku a predikciách do budúcnosti.

**Kategória Mediálna kampaň**

**Ministerstvo zdravotníctva SR**

*Za ukážkový prístup štátnej inštitúcie k sociálnym médiám v pandemickej dobe, ktorý prináša jasné fakty, vysvetlenia, odporúčania a posúva tak komunikáciu na vyššiu úroveň.*

V súvislosti s pandémiou a očkovaním sa na sociálnych sieťach čoraz častejšie objavovali rôzne dezinformácie a hoaxy, ktoré majú priamy dopad na zdravie a životy ľudí. Ministerstvo zdravotníctva preto v roku 2020 pristúpilo k inovovaniu svojej online komunikácie a zmene celkovej stratégie. S pomocou Jakuba Godu, publicistu a odborníka na dezinformácie, začalo proaktívne komunikovať na sociálnych sieťach a prostredníctvom atraktívnych grafických vzuálov či videí pravidelne vysvetľovať témy súvisiace s pandémiou či očkovaním. Len cez kampane na Facebooku sa ministerstvu podarilo priviesť do čakárne na očkovanie 150 000 ľudí\*.

\*počet kliknutí na link

**Kategória Líder/ka**

**PharmDr. Zuzana Baťová, PhD.**

*Za pevný postoj, nezlomnosť a zachovanie dôrazu na odbornosť napriek politickým tlakom.*

Zuzana Baťová je absolventkou Farmaceutickej fakulty Univerzity Komenského v Bratislave a od roku 2016 pôsobí ako riaditeľka Štátneho ústavu pre kontrolu liečiv, ktorý okrem iného vydáva rozhodnutia o registrácii humánnych liekov. Do povedomia širokej verejnosti sa Zuzana Baťová dostala pri spore s ministrom financií Igorom Matovičom v apríli tohto roka, ktorý v súvislosti s registráciou ruskej vakcíny Sputnik vyvíjal politický tlak na ŠÚKL, spochybňoval prácu úradu, ale aj odbornosť a nestrannosť Zuzany Baťovej. Za Baťovú sa v tom čase postavila veľká časť verejnosti, desiatky ľudí jej vyjadrili podporu kyticami kvetov priamo pred budovou štátneho ústavu.

**Kategória Líder/ka do 30 rokov**

**Denisa Rášová**

*Za systematické budovanie povedomia o cirkulárnej ekonomike a prepájanie kľúčových aktérov v téme.*

Denisa Rášová sa už niekoľko rokov venuje strategickému zhodnocovaniu a predchádzaniu vzniku odpadu. V oblasti odpadového hospodárstva dlhodobo pracuje s rôznymi súkromnými inštitúciami i štátnym sektorom. V súčasnosti pôsobí ako koordinátorka platformy pre obehové hospodárstvo Circular Slovakia, ktorú pomáhala aj zakladať. Vďaka jej neoceniteľnému prínosu má dnes Circular Slovakia už približne 100 členov a priaznivcov z radov súkromného, verejného aj neziskového sektora, pre ktorých táto platforma vytvára množstvo synergií a možností v odpadovom hospodárstve.

**Kategória Firma**

**MultiplexDX, Inc.**

*Za vyvinutie PCR testov, ich následné darovanie štátu aj rozvojovým krajinám a budovanie povedomia o slovenskej vede aj v zahraničí.*

Spoločnosť MultiplexDX v čase pandémie COVID-19 vyvinula, validovala a vyrobila 10 rôznych RT-PCR testov, ktoré sa dnes predávajú a distribuujú nielen na Slovensku, ale aj v ďalších 26 krajinách. V máji 2020 spoločnosť darovala Slovenskej republike 250-tisíc RT-PCR testov a v spolupráci s MZ SR darovali ďalších 100-tisíc testov v rámci rozvojovej a humanitárnej pomoci krajinám ako Keňa, Ukrajina, Čierna Hora, Srbsko a Vatikán. Testy poslúžili na diagnostiku ochorenia COVID-19 a boli významným prínosom v boji proti koronavírusu. Spoločnosť vyvinula aj testy na detekciu variantov koronavírusu, napr. britského (B.1.1.7), čo umožnilo Úradu verejného zdravotníctva nastavovať špecifické epidemiologické opatrenia na ochranu zdravia obyvateľstva.

**Udržateľné je aj ocenenie**

Podoba samotného ocenenia je v súlade s myšlienkou udržateľnosti. Je výsledkom práce kreatívneho štúdia crafting plastics!, za ktorým stojí známa dvojica slovenských dizajnérov Vlasta Kubušová a Miroslav Kráľ. Ocenenie má podobu plastiky vyrobenej zo slovenského Nonoilenu, ktorý je svetovým unikátom – ide o plast z obnoviteľných zdrojov (vyrobený na báze kukuričného škrobu), ktorý je 100 % rozložiteľný.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**

**Nadácia Pontis**[**www.nadaciapontis.sk**](http://www.nadaciapontis.sk/)

*Prepájame firmy, mimovládne organizácie, štátne inštitúcie, komunity a jednotlivcov, aby sme spoločnými silami dosiahli pozitívne zmeny vo vzdelávaní, v zodpovednom podnikaní a v boji proti korupcii a chudobe. V týchto témach sme aj experti.*

Kontakt a doplňujúce informácie:

Lucia Víglašová, PR manažérka, <lucia.viglasova@nadaciapontis.sk>, 0917 452 409